जोंनि रायजोनि बांसिन गिख्रंथाव जेंनायानो जादों बेकार जेंना । सानफ्रोमबो लेखा गोरों सुबुं बांनायनि थाखाय बेकार जेंनाया बांनो हमदों। जोंनि सोरखारा बे बेकार जेंनाखौ सुफुंनो दासिम जेबो राहा खालामैयाव साननांगौ जानानै फैदों। बे बेकारफोरखौ जिउखां होनो थाखाय सोरखारा माबाफोर बिथांखिफोर आखायाव लायोब्ला बेकार जेंनाया एसे खमायनो हागौ ! रायजोयाव सानफ्रोमबो लेखा गोरों लाइमोनफोरा बांनो हमदों। बोसोरफ्रोमबो लेखा गोरों लाइमोनफोर बांबोगासिनो दं । बिसोर दाख्थार, इन्जिनियार एबा गुबुनानो जायामानो गासैबो आयदायावनो गोरों जाबोगासिनो दं । दासान्दै रायजो सोरखारा गिबि थाखोयाव उथ्रिनाय फरायसुलिफोरनो गंसेयै स्कुटि होनायनि राहा खालामदों। बेखौनो नुनानै गुबुन फरायसुलिफोराबो फरायनायनि बादायनाय फोथाराव ओंखारनानै सेथि थाखोयाव उथ्रिनो थै-थां नाजादों एबा नाजागोन । जायनि थाखाय लेखा गोरों बेकारनि अनजिमाया बांगोन। मोनसे सोलोंथाइ फसंथाननिफ्रायनो ओंखारबोनानै बे लेखा गोरों बेकारफोरा मा खालामगोन ? बिनि सोंनायनि फिनखौ सोर होगोन ? बिनि फिननाया रावनिबो आखायाव गैया। नाथाय ओरैनो न’आव थाबाय थायोब्ला बिसोरनि गोसोयाव गोबां साननाय फैखागोन । बेखौ रावबो नङा बुंनो हाया। बे बाथ्रायाबो थिग दि गासैबो बेकारखौनो सोरखारा खामानि होनाया सम्भब नङा। गुबुन फारसे आबाद मावनोबो बयहाबो आबाद फोथार गैया। फालांगि मावनोबो रां गैया। बिनिखायनो बिसोर मा खालामगोन ? सानब्लाबो सानस’ हायै बाथ्रा जादों। बे बेलायाव सोरखारा गोबां खामानि मावनांगौनि बिबान दं। रायजोयाव बायदि उद्यग फसंनानै हानायसिम बिसोरनो खामानि होनो हायो। सोरखारा बिथांखि सुजुनानै रोंगौथि नायनानै बेंकआव लन होनायनि जोहै गाव जिउखां होनो हायो। बिदिनो मोजां हारिनि मोसौ गाय फिसिनानैबो खामानियाव नांथाबहोनो हायो। नाथाय दिहुनजानाय गायखेरनि मोनसे हाथाय खालामनानै होनाय आरो सोरखारि भाबै बाङाइ बेसेनाव आदार जगायनानै होनाया गोनांथार । नङाब्ला समाव बे मोनसे जेंना सोमजिनो हागौ! दा समाव अमा बेदरनि हाथाया गुवार जाबोनो हमदोंसै। मानोना गोदो समाव अमा बेदरा बर’ एबा ट्राइबेल हारिफोरनि गेजेरावल’ सोलियोमोन । नाथाय आथिखालाव बर’ एबा ट्राइबेल हारिनि सुबुंफोराल’ जाला। बे बेदरखौ बयबो जासै होनब्लाबो गोरोन्थि जाया। बिनिखायनो मोजां अमा फिसा जगायनायनि राहाजों गाव खामानियाव नांथाबनो हायो। बिदि रोखोमै गोबां बिथांखिजों खामानि होनो हायो। नाथाय सोरखारनि बादिब्ला बे खामानिफोरा साबजाथाव नङै बादि जादों। सोरखारि भाबै सेथि थाखोयाव उथ्रिनाय फरायसा आरो फरायसुलिफोरनो रां एबा स्कुटि होनानैब्लाबो सनमान होनानै थुलुंगा होदों, बेयो थारैनो मोजां बाथ्रा। नाथाय बे सनमान मोनग्रा फरायसा-फरायसुलिफोरखौ इयुनाव नांगौ समाव खामानि होनो हायैया दुखु नांथाव जानानै फैगोन । मिथिनाया मोजांदि बे खामानि मोनै लाइमोनफोरा जेब्ला रायजोनि मोनसे गिलिर बिबान जानानै फैगोन, अब्ला बेखौ सुस्रांनाया गोरलै जानाय नङा बादि नुहुरो। फोरमायथाव दि 2016 मायथायाव बिधान सभानि बिसायख’थिनि समाव बिजेपि दोलोआ रायजोनि 23 लाख बेकारफोरनो साखरि होनायनि खोथा होनानै भट लादोंमोन । नाथाय बिजेपि दोलोआ खुंनाय रायजो सोरखारा जोबनो आरो दान मोननैल’सै। बि सोरखारा साबसे बेकार लाइमोनफोरनो साखरि होखो ? गुबुन फारसे सोरखारा बेसेन नाङै मायरं होनायाव गोबां आबादारिफोरा आबाद मावनो नागारबाय। जाहोनाव आबादारिफोरनि गेजेराव बानाय गोसोया सोमजिबाय । बिदिबो आबादथिलियाव खामानि मावग्राफोरा खमाय लांनाय बादि साननो गोनां जादों। बिनिखायनो जेंनानि सायाव सोरखारा हानायसिम मोनसे थाथाय सुस्रांनो नाजायोब्ला मोजां जागौ।